VEROHALLITUS	LAUSUNTO	
Verotuskeskus	     	
PL 325		
00052 VERO	20.4.2006	
		
     		
Oikeusministeriö 		
PL 25	Viite / Diaarinumero	
00023 VALTIONEUVOSTO 	OM/4/41/2004	
     	649/39/2006     	

LAUSUNTO SÄHKÖISTÄ KIINTEISTÖNVAIHDANTAA SELVITTÄNEEN TOIMIKUNNAN LOPPUMIETINNÖSTÄ

Pyydettynä lausuntonaan Verohallitus toteaa seuraavaa.

Toimikunta ehdottaa, että maakaareen lisätään kiinteistön kauppaa, panttikirjaa ja kirjaamismenettelyä koskevat säännökset. Ehdotuksen mukaan kiinteistön kauppakirja voitaisiin tehdä sähköisesti oikeusministeriön pitämässä tietojärjestelmässä. Kauppa tehtäisiin sähköiselle lomakkeelle, jota tarkistettaisiin vuorovaikutteisesti muiden perusrekistereiden tiedoilla. Sähköiseen kaupankäyntijärjestelmään liitettäisiin palveluja, jotka mahdollistaisivat sen, että kauppahinta ja varainsiirtovero maksetaan samaan aikaan kuin kauppa tehdään. Julkista kaupanvahvistajaa ei sähköisessä kaupassa käytettäisi ja kiinteistön luovutustiedot siirrettäisiin viranomaisille suoraan sähköisistä kauppakirjoista. Ostajan ei tarvitsisi hakea erikseen lainhuutoa, vaan lainhuudatus tulisi vireille kauppakirjan allekirjoittamisella.

Sähköinen kauppakirja ja panttikirja olisivat vaihtoehto perinteisille paperimuotoisille asiakirjoille.

Nykyinen varainsiirtoveromenettely perustuu itseverotukseen. Luovutuksensaaja maksaa veron oma-aloitteisesti verohallinnon tilille. Verotusmenettely ja veron suorittamisen valvonta on kytketty kirjaamiseen. Vero
on suoritettava ennen lainhuudon tai kirjaamisen hakemista. Lainhuudon ja kirjaamisen hakemisen laiminlyönti ajallaan on sanktioitu viivästyskorotuksella. Nykymuotoisessa ympäristössä verotusmenettelyn kytkentä kirjaamismenettelyyn on ollut kumpaakin järjestelmää tukeva. Lainhuudot haetaan sanktioinnista johtuen ajallaan ja vero vastaavasti kertyy oikea-aikaisena.

Verohallinnon kannalta nykyinen menettely on varsin kustannustehokas, koska verotus perustuu itseverotusperiaatteelle ja varsinaisia maksuunpanopäätöksiä ei tarvita, jolloin toimintaympäristö ei ole vaatinut myöskään verohallinnolta tietojärjestelmien luomista.

Toimikunnan ehdotuksen mukaan sähköisessä kaupankäyntijärjestelmässä edellytettäisiin, että varainsiirtovero on maksettu ennen kaupan allekirjoittamisesta tai että on annettu selvitys verovapauden perusteesta.
Kaupankäyntijärjestelmän yhteydessä voidaan tarjota varainsiirtoveron maksuun liittyvä palvelu. Toimikunta on todennut, että tämä edellyttää verkkomaksamiseen liittyvien pankkipalveluiden kehittämistä.

Verotusmenettelyn kytkentä kirjaamismenettelyyn perustuisi siten nykyjärjestelmän periaatteille. Varainsiirtoveron suorittaminen olisi osa samaan oikeustoimeen liittyvää kokonaisuutta ja asiakkaalla ei olisi tarvetta erilliseen asiointiin verohallinnon kanssa. 

Verohallituksen käsityksen mukaan toimikunnan ehdotus on perusteltu. Varainsiirtoverotuksen valvontaa varten ei ole perusteltua rakentaa ja ylläpitää toista rinnakkaista tietojärjestelmää sähköisen kaupankäyntijärjestelmän lisäksi.

Varainsiirtoveron suorittamiseen mahdollisesti liittyvät tulkintatilanteet saattavat vaikuttaa sähköisen kaupankäyntijärjestelmän toimivuuteen. Tämän vuoksi ja muutoinkin Verohallitus pitäisi perusteltuna, että ennen järjestelmän käyttöönottoa myös varainsiirtoverolain säännösmuutostarpeita arvioitaisiin kartoittamalla tilanteet, joissa laajemmalti on esiintynyt verotuksellista tulkinnallisuutta ja epäyhtenäisyyttä (esim. vesi-, viemäri-, sähkö- ja kaukolämpöliittymämaksujen verokohtelu).  Myös ensiasunnon verovapaustilanteiden todentamismenettely sähköisessä kaupankäyntijärjestelmässä olisi arvioitava kokonaisuutena. Toisaalta voidaan myös todeta, että sähköisen kauppakirjan siirrettävyys verohallinnolle omalta osaltaan muutoin joustavoittaa lausuntomenettelyä todellisissa tulkintatilanteissa.

Kaupankäyntijärjestelmän kautta kiinteistön omistusoikeuden luovutuksista saataisiin ajantasaiset tiedot eri viranomaisille. Verohallinto käyttää tietoja muun muassa kiinteistöverotuksessa ja luovutusvoittoverotuksessa. Tietojen laadulla on suuri merkitys ja oletettavasti sähköisen kaupankäyntijärjestelmän kautta välitettävän tiedon laatu on parempaa kuin kaupanvahvistajan ilmoitusten perusteella saatavien tietojen laatu. Verohallinnon tietotarpeisiin liittyvät tarkemmat kysymykset ratkaistaneen erikseen Oikeusministeriön ja verohallinnon kesken. Mietintöön tältä osin sisältyvässä säännösehdotuksessa (Maakaari 9a luku 13 §) saajataho on organisatorisesti rajattu verovirastoksi. Tässä suhteessa ”verohallinto” olisi perustellumpi vaihtoehto.

Toimikunta on mietinnössään todennut, kaupankäyntijärjestelmän yksityiskohtainen suunnittelu tapahtuisi myöhemmin ja tehtäisiin yhteistyössä merkittävien käyttäjien ja viranomaistahojen kanssa.  Verohallitus pitää tärkeänä, että eri käyttäjien ja viranomaistahojen tarpeet otetaan suunnittelussa huomioon.

Siltä osin kuin mietinnössä on ehdotettu säännösmuutoksia, jotka mahdollistavat kuolinpesien yhteystietojen luovuttamisen verohallinnolta väestötietojärjestelmään, Verohallitus viittaa asiassa aiemmin antamaansa lausuntoon (6.4.2005/207/35/2005).

Pääjohtajan estyneenä ollessa
ylijohtaja                                         Mirjami Laitinen

Ylitarkastaja                                    Jarmo Mattsson